Deficitul ucrainean de muniție și de alte materiale de război din cauza întârzierilor în furnizarea de asistență militară americană poate face ca actuala linie de front să fie mai fragilă decât ar indica avansurile relativ lente ale Rusiei în diferite sectoare, afirmă Institutul pentru Studiul Războiului (ISW). Faptul că ucrainenii sunt nevoiți să decidă care sunt sectoarele cele mai amenințate de operațiunile ofensive ale Rusiei ar putea crea vulnerabilități în alte părți pe care forțele rusești le-ar putea exploata pentru a face progrese bruște și surprinzătoare dacă resursele ucrainene continuă să se diminueze. Păstrarea de către Rusia a inițiativei la nivelul întregului teatru de operații crește riscurile unor astfel de evoluții, permițând comandamentului militar rus să aleagă să mărească sau să diminueze operațiunile în orice punct de-a lungul frontului aproape după bunul plac, potrivit ISW.
Toate informațiile despre războiul din Ucraina - ziua 750 - LIVE pe HotNews.ro:
08:32 În doar două zile, loviturile ucrainene cu drone au oprit activitatea la instalații care reprezintă 12% din capacitatea de rafinare de petrol a Rusiei, potrivit Bloomberg
Un atac aerian a provocat miercuri un incendiu la una dintre cele mai mari instalații de prelucrare a țițeiului din țară, rafinăria Rosneft de la Reazan. Activitatea la rafinăria mai mică Novoshakhtinsk din regiunea Rostov a fost, de asemenea, oprită de un atac cu drone. Situația a fost similară și la rafinăria Norsi a Lukoil, după lovituri cu drone efectuate de ucraineni marți.
08:09 De ce a început războiul ruso-ucrainean încă din februarie 2014? Trei neînțelegeri internaționale privind invazia inițială a Rusiei din sudul și estul Ucrainei.
Războiul expansionist al Rusiei în Ucraina a durat nu doi ani, ci zece ani deja. A început cu ocuparea armată și anexarea ilegală a Crimeei în februarie-martie 2014 și a continuat cu intervenția rusească sub acoperire în regiunile Donețk și Luhansk începând cu aprilie 2014. Negarea de către Moscova a rolului său în Ucraina, vidul de putere de la Kiev în timpul etapelor inițiale ale agresiunii rusești, contextul local complex, exploatat cu abilitate de invadatori, și reticența Occidentului de a răspunde decisiv și ferm la atacul inițial au dus la o deteriorare a situației și apoi la o explozie în 2022.
08:04 VIDEO Secretele Tezaurului României de la Moscova. Întrebarea unui demnitar rus când românii i-au cerut aurul înapoi: "Dar ce v-a venit, domnule, să ni-l dați tocmai nouă?"
Parlamentul European adoptă astăzi, 14 martie, o rezoluție referitoare la Tezaurul României, trimis în urmă cu mai bine de o sută de ani în Rusia. Într-o discuție video cu jurnalistul Marian Voicu, autorul cărții "Tezaurul României de la Moscova. Inventarul unei istorii de o sută de ani", încercăm să oferim cititorilor HotNews.ro câteva informații și date esențiale despre mizele acestui subiect.
Rușii spun că au doborât azi-noapte 14 drone în Belgorod și Kursk
07:56 Ministerul rus al Apărării a afirmat că azi-noapte a distrus 14 drone ucrainene în regiunile Belgorod și Kursk, aflate la granița cu Ucraina.
"Noaptea trecută, tentativele regimului de la Kiev de a efectua atacuri teroriste cu ajutorul dronelor aeriene împotriva unor instalații de pe teritoriul rus au fost împiedicate", a transmis Moscova.
Noua rundă de atacuri vine după mai multe nopți în care Ucraina a lansat valuri semnificative de drone, vizând inclusiv instalații energetice rusești.
07:44 Un oficial de rang înalt din Republica Moldova a declarat miercuri că Moscova încalcă legile prin tipărirea de buletine de vot în regiunea separatistă Transnistria înaintea alegerilor prezidențiale rusești din weekend.
Autoritățile pro-europene din Moldova l-au convocat deja pe ambasadorul rus pentru a se plânge de decizia de a deschide șase secții de votare în enclava pro-rusă. Guvernul moldovean a spus că este încălcat acordul care permite votarea doar la o singură secție, la ambasada rusă din Chișinău.
Ambasadorul a respins plângerea ca fiind nefondată, spunând că Rusia pur și simplu permite celor aproximativ 250.000 de cetățeni ruși din Moldova să voteze, mulți dintre ei în regiunea separatistă.
"Aceste buletine de vot au fost mai mult ca sigur tipărite chiar acolo (în Transnistria) pentru a evita să fie trecute printr-un punct de trecere a frontierei", a declarat vicepremierul Oleg Serebrian înaintea unei ședințe de guvern. (Reuters)
Austria a expulzat doi diplomați ruși
07:08 Aproape 1.600 de cadavre au fost descoperite după eliberarea regiunii Kiev de sub ocupaţie rusă - raport.
Direcția Principală a Poliției Naționale a Ucrainei în regiunea Kiev raportează că, pe teritoriul regiunii, după eliberarea de sub ocupaţia rusă, au fost descoperite 1.590 de cadavre, dintre care 208 aparțineau militarilor și forțelor de ordine.
07:03 Rusia pune tot mai multe lacăte internetului / Peste 100.000 de site-uri blocate de la începutul ofensivei din Ucraina.
05:42Franţa: Senatul a aprobat acordul de securitate cu Ucraina. După Adunarea Naţională Franceză marţi, Senatul a aprobat miercuri acordul de securitate dintre Franţa şi Ucraina, în pofida anumitor rezerve din partea camerei superioare, unde tabăra prezidenţială este minoritară.
00:51Austria expulzează doi diplomaţi ruşi. Aceștia s-au comportat "într-un mod incompatibil cu statutul lor diplomatic", a transmis Ministerul austriac de Externe.
Scurtă recapitulare a evenimentelor recente privind războiul:
- Vladimir Putin, cu câteva zile înainte de alegerile prezidențiale: Rusia este pregătită pentru un război nuclear. SUA, după amenințarea lui Putin: "Nu am văzut nici un semn că Rusia se pregătește să folosească o armă nucleară în Ucraina".
- Cât de mare e arsenalul nuclear al Rusiei, cum se poate da ordinul de lansare și cum arată "Cheget", valiza care este tot timpul la doar câțiva metri de Vladimir Putin.
- Vladimir Putin a cerut din nou garanții de securitate pentru Rusia, afirmând că acestea vor fi necesare pentru a pune capăt războiului din Ucraina, chiar dacă el personal nu are încredere în nimeni.
- Președintele lituanian Gitanas Nauseda i-a transmis un mesaj ferm omologului său rus Vladimir Putin după atacul asupra lui Leonid Volkov, un apropiat al lui Alexei Navalnîi.
- Războiul poate căpăta o scară europeană, din cauza țărilor care susțin Ucraina, afirmă Moscova. Maria Zaharova a spus miercuri că Rusia consideră că Occidentul merge "pe marginea prăpastiei" şi împinge totodată omenirea către această margine prin acţiunile sale în Ucraina.
- Rusia este alarmată de ceea ce consideră a fi "retorica jignitoare" a Armeniei față de ea și ultimatumurile date de Erevan Moscovei, a declarat miercuri Maria Zaharova.
- Primarul Parisului vrea ca sportivii ruşi să nu aibă acces la Jocurile Olimpice. Anne Hidalgo a declarat că speră ca sportivilor ruşi să le fie interzisă participarea la Jocurile Olimpice de la Paris şi la ceremonia de deschidere a competiţiei.
- Premierul Finlandei în Parlamentul European: "Rusia se pregătește în mod evident pentru un conflict de durată cu Occidentul".
- Ce urmăresc rebelii ruși care spun că au ocupat părți din Belgorod și Kursk? - interviu cu unul din liderii Legiunii "Libertatea Rusiei": "Rezistența prin forță este posibilă".
- Cele 27 de state membre ale UE au ajuns miercuri la un acord pentru a adăuga 5 miliarde de euro la un fond destinat să finanțeze achiziționarea de arme pentru Ucraina.
- Un NEIN pentru Ucraina: Cancelarul Olaf Scholz a explicat în Bundestag de ce nu aprobă livrări de rachete Taurus în Ucraina.
- Scholz, Macron şi Tusk se întâlnesc de urgenţă la Berlin pentru a-şi rezolva divergenţele în legătură cu Ucraina.
----------------